Broj: 711-I-1003-P-170-18/19-04-12

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnika Miše Krstičevića, gradonačelnika Grada Ploča,** na 45. sjednici, održanoj 5. travnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Miše Krstičevića, gradonačelnika Grada Ploča, neće se pokrenuti, s obzirom da navodi iz zaprimljene prijave ne upućuju na moguću povredu odredbi ZSSI-a počinjenu od strane navedenog dužnosnika, kao niti povredu načela obnašanja javnih dužnosti.**

Obrazloženje

Povjerenstvo je 9. svibnja 2018. g. zaprimilo neanonimnu prijavu mogućeg sukoba interesa podnesenu protiv dužnosnika Miše Krstičevića, gradonačelnika Grada Ploča, koja je zaprimljena u knjizi ulazne pošte Povjerenstva pod brojem: 711-U-1509-P-170/18-01-5, povodom koje se vodi predmet broj P-170/18.

U prijavi podnositelj u bitnom navodi da je ……………., koji je od gradonačelnika Grada Ploča, Miše Krstičevića, postavljen za savjetnika, usmeno dogovorio s trgovačkim društvom Jadransirovina d.o.o. u vlasništvu svog brata da ukloni azbestne ploče s hangara u bivšoj tehničkoj radionici. Navodi da za navedeni posao nije proveden postupak javne nabave, a da je za isto sam gradonačelnik znao. Nadalje, predlaže Povjerenstvu ispitati prodaju gradskog zemljišta trgovačkom društvu Jadransirovina d.o.o., upućujući opet na ……………………

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 5. ZSSI-a propisano je kako su gradonačelnici, općinski načelnici i njihovi zamjenici dužnosnici u smislu odredbi ZSSI-a, stoga je Mišo Krstičević na temelju obnašanja dužnosti gradonačelnika Grada Ploča obvezan postupati sukladno odredbama ZSSI-a.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Povjerenstvo smatra kako su gradonačelnici, općinski načelnici i njihovi zamjenici, budući da se smatraju dužnosnicima u smislu odredaba ZSSI-a, dužni postupati sukladno etičkom načelu obnašanja dužnosti prema kojem se javna dužnost obnaša u javnom interesu te u obnašanju javne dužnosti privatni interes ne smiju staviti iznad javnog interesa, a u obnašanju dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnik Mišo Krstičević obnaša dužnost gradonačelnika Grada Ploča u mandatu od 9. lipnja 2017.

Uvidom u podatke sudskog registra Trgovačkog suda u Dubrovniku, Povjerenstvo je utvrdilo kako je pod matičnim brojem subjekta: 060095728, OIB: 23016813578, upisano trgovačko društvo JADRANSIROVINA d.o.o., u kojemu su Joško Karamatić i Zoran Karamatić upisani kao članovi društva. Kao osobe ovlaštene za zastupanje upisani su Joško Karamatić (prokurist) i Ante Karamatić (član uprave).

Povjerenstvo je od Grada Ploča zatražilo podatke o tome je li Grad Ploče prije i nakon lipnja 2017. stupao u poslovne odnose s trgovačkim društvom Jadransirovina d.o.o. te o kakvim se poslovima radi i koja je vrijednost svakog pojedinog poslovnog odnosa; koji poslovni subjekt je obavljao ili još uvijek obavlja poslove uklanjanja objekata i azbestnih ploča iz bivše tehničke radionice, limenih hangara i drugih objekata izvan uporabe , tko je donio odluku o stupanju u taj poslovni odnos i u kojem postupku; je li u upravnim odjelima i službama Grada Ploča na radnom mjestu službenika raspoređen ……………., brat ……………. OIB: …………………. i od kada, te je li Grad Ploče s trgovačkim društvom Jadransirovina stupao u poslovne odnose povodom kupoprodaje nekretnine u vlasništvu Grada Ploče i ukoliko jest, da dostavi kupoprodajni ugovor.

Grad Ploče očitovao se dopisom od 30. srpnja 2018. u kojem navodi da je od lipnja 2017. Grad Ploče s trgovačkim društvom Jadransirovina d.o.o. sklopio sporazumni raskid Ugovora o zakupu građevinskog zemljišta, a koji Ugovor je sklopljen prije lipnja 2017., zajedno s Aneksom ugovora o zakupu građevinskog zemljišta.

U prilogu dopisa dostavio je kartice kupca za predmetno trgovačko društvo iz kojih su vidljive sve transakcije između Grada Ploča i Jadransirovina d.o.o. Nadalje, navodi se da je poslove uklanjanja objekata na lokalitetu bivše Tehničke radionice i Sidrišta obavljao MORH, dok je poslove uklanjanja azbestnog pokrova s istih objekata obavljalo trgovačko društvo C.I.A.K. d.o.o., i to temeljem provedenog postupka jednostavne nabave te zbrinjavanja drugog azbestnog otpada temeljem narudžbenica.

Grad Ploče izvijestio je da ………………., brat …………………, nije zaposlen u upravnim odjelima i službama Grada Ploča, a Grad Ploče nije stupao s trgovačkim društvom Jadransirovina d.o.o. u poslovne odnose povodom kupoprodaje nekretnine u vlasništvu Grada Ploča.

Grad Ploče je, temeljem provedenog natječaja, s …………………….. sklopilo Ugovor o kupoprodaji nekretnina koje su bile predmet ranije sklopljenog Ugovora o zakupu nekretnina.

Na temelju opsežne dokumentacije dostavljene u prilogu dopisa Grada Ploča od 30. srpnja 2018. utvrđeno je kako slijedi.

Predmetno zemljište nalazi se na dijelu č.z. ………………………………….. k.o. Ploče, odnosno č.z. …………. k.o. Komin-stari, a na kojem su smješteni objekti trgovačkog društva Jadransirovina, ukupne površine 7.592,00 m2.

Utvrđeno je da je Jadransirovina d.o.o. 28. ožujka 2017. Gradu Ploče uputila pismo namjere za otkup i zakup predmetnog zemljišta.

Uvidom u Zapisnik sa sjednice Odbora za procjenu vrijednosti nekretnina u vlasništvu Grada Ploča od 5. travnja 2017. utvrđena je ukupna vrijednost nekretnine, ukupna vrijednost od 763.064,00 kn, odnosno 100,5 kn/m2.

Uvidom u Natječaj Grada Ploča od 20. travnja 2017. utvrđeno je da je predmetni natječaj raspisan za davanje predmetnog zemljišta u zakup po početnoj cijeni od 0,84 kn/m2.

Zaključkom gradonačelnika Grada Ploča od 5. svibnja 2017. utvrđena je predložena ukupna cijena od 0,84 kn/m2 mjesečno, odnosno ukupno 6.358,87 kn mjesečno za najam predmetne nekretnine.

Zaključkom od 9. svibnja 2017. predmetno zemljište dano je u zakup trg. društvu Jadransirovina d.o.o., a utvrđena cijena zakupa je 0,85 kn/m2, sukladno prijedlogu Povjerenstva za provedbu natječaja za bodovanje i dodjelu stanova i davanje poslovnog prostora u zakup.

Uvidom u Ugovor o zakupu građevinskog zemljišta od 10. svibnja 2017. utvrđeno je da je Ugovor sklopljen između Grada Ploča kao zakupodavca i Jadransirovina d.o.o. kao zakupoprimca za predmetno zemljište na rok od 5 godina, a dodatak kojem je sklopljen i Aneks ugovora od 10. svibnja 2017. kojim je određena zakupnina u iznosu 0,85 kn/m2, što ukupno iznosi 6.453,20 m2.

Uvidom u Zaključak Grada Ploča od 15. lipnja 2018. pokrenut je postupak jednostavne nabave radova uklanjanja azbestnog pokrova s objekata u Tehničkoj radionici i Sidrištu.

Uvidom u Zahtjev za pripremu i početak postupka jednostavne nabave od 14. lipnja 2018. utvrđeno je koji su subjekti kojima će se dostaviti Poziv na dostavu ponuda, među kojima je i C.I.A.K. d.o.o. iz Donjeg Stupnika.

Uvidom u Zaključak gradonačelnika Grada Ploča od 29. lipnja 2018. utvrđeno je da je za radove uklanjanja azbestnog pokrova odabran ponuditelj C.I.A.K. d.o.o. OIB: 47428597158 iz Donjeg Stupnika, s cijenom od 68.999,70 kn, slijedom čega je sklopljen i Ugovor o izvođenju radova uklanjanja azbestnog pokrova sa objekata u Tehničkoj radionici i Sidrištu od 6. srpnja 2018.

Uvidom u Procjenu vrijednosti nekretnine po ………….., dipl. ing. građ. od travnja 2017. utvrđeno je da je procijenjena tržišna vrijednost predmetnog zemljišta 763.064,00 kn, dok je procijenjena tržišna vrijednost zakupa istog zemljišta 6.358,87 kn mjesečno.

Uvidom u procjenu prometne vrijednosti najma građevinskog zemljišta ovlaštenog stalnog sudskog vještaka …………….. od 11. kolovoza 2017. utvrđeno je da ukupna tržišna vrijednost procjenjivanih čestica iznosi 835.120,00 kn.

Natječaj za prodaju nekretnina u vlasništvu Grada Ploča objavljen je na temelju članka 35. Zakona o vlasništvu i drugim stvarnim pravima („Narodne novine“ broj 152/14 i članka 12. i 13. Odluke o gospodarenju nekretninama u vlasništvu Grada Ploča (Službeni glasnik Grada Ploča broj 2/15), a objavljen je u „Narodnim novinama“, na oglasnoj ploči i službenoj internetskoj stranici Grada Ploča.

Uvidom u Zapisnik sa sjednice Odbora za provedbu natječaja za prodaju nekretnina u vlasništvu Grada Ploča od 26. listopada 2017. utvrđeno je da je jedini ponuđač za kupnju predmetnog zemljišta bio …………………………………….

Gradsko vijeće Grada Ploča 4. studenog 2017. donijelo je odluku o prodaji zemljišta, a gradonačelnik Grada Ploča ovlašten je temeljem iste Odluke s …………………. sklopiti ugovor o kupoprodaji predmetne nekretnine uz činjenicu a je prije naveden Odluke donesen i Zaključak o prodaji zemljišta za ponuđenu cijenu od 110 kn/m2 prema procjeni sudskog vještaka.

Uvidom u Ugovor o kupoprodaji nekretnine od 10. studenog 2017. utvrđeno je da je predmetno zemljište na dijelu č.z. …………………………….. k.o. Ploče, odnosno č.z. ………. k.o. Komin-stari, a na kojem su smješteni objekti trgovačkog društva Jadransirovina, ukupne površine 7.592,00 m2 prodano kupcu Jošku Karamatiću od strane prodavatelja Grada Ploča za kupoprodajnu cijenu od 835.120,00 kn.

Slijedom svega navedenog, vidljivo je kako …………… nije sudjelovao niti u jednom od odbora koji su bili dio provedenog postupka natječaja za prodaju predmetnog zemljišta u vlasništvu Grada Ploča, niti je član Gradskog vijeća.

Slijedom navedenog, Povjerenstvo povodom zaprimljene prijave nije steklo saznanja iz kojih bi proizlazilo da je u postupanju dužnosnika Miše Krstičevića došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Mišo Krstičević, elektronička dostava
2. Podnositelj prijave, elektronička dostava
3. Objava na internetskoj stranici Povjerenstva
4. Pismohrana